ตลาดใช้เกณฑ์มาร์เก็ตแคปดึงหุ้นเข้าSET
ตลาดหลักทรัพย์คลอดเกณฑ์มาร์เก็ตแคป รองรับหุ้นเข้าใหม่ ใน SET เพิ่มขีดการแข่งขันรองรับเออีซี
29 ต.ค. 2555

ตลาดหลักทรัพย์คลอดเกณฑ์มาร์เก็ตแคป รองรับหุ้นเข้าใหม่ ใน SET เพิ่มขีดการแข่งขันรองรับเออีซี
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ เตรียมประกาศเกณฑ์การรับบริษัทจดทะเบียนในตลาดหลักทรัพย์ (SET) ใน 1–2 วันนี้ โดยเป็นเกณฑ์ที่นำมูลค่าหลักทรัพย์ตามราคาตลาด (มาร์เก็ตแคป) มาใช้ ซึ่งเป็นการเพิ่มขีดการแข่งขันและรองรับการเปิดประชาคมเศรษฐกิจอาเซียน หรือ AEC 
สำหรับเกณฑ์มาร์เก็ตแคปในตลาด SET ต้องมีขั้นต่ำ 5,000 ล้านบาท ขณะที่ตลาดหลักทรัพย์เอ็มเอไอ (mai) 1,000 ล้านบาท 
“เกณฑ์นี้ทำให้เรา (ตลาด) แข่งขันกับต่างประเทศ ซึ่งในฮ่องกง มาเลเซีย ฮ่องกง หรือสิงคโปร์ ก็ใช้เกณฑ์มาร์เก็ตแคปนี้ บางประเทศไม่ได้ดูผลประกอบการหรือกำไรด้วย เพราะบางบริษัทอาจปรับโครงสร้างหนี้มาแต่อนาคตการดำเนินงานดีหากสามารถระดมทุนได้” นายชนิตร กล่าว
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส บริษัทที่ปรึกษาการเงิน กล่าวว่า เกณฑ์มาร์เก็ตแคปเป็นเกณฑ์ที่เพิ่มทางเลือกทำให้บริษัทที่ไม่มีคุณสมบัติผลดำเนินงาน แต่มีมาร์เก็ตแคปตามเกณฑ์ใหม่สามารถระดมทุนเข้าตลาด SET ได้ นอกจากนี้ บริษัทที่มีขนาดใหญ่พอ ยังเปิดช่องทางให้นักลงทุนสถาบันต่างประเทศซื้อหุ้นได้ 
“ชมรมวาณิชธนกิจ เห็นว่า เป็นเกณฑ์ที่เหมาะสม สนับสนุนให้บริษัทขนาดใหญ่ที่ยังไม่มีผลดำเนินงานเข้ามาระดมทุนได้ ถือเป็นเกณฑ์ที่เพิ่มทางเลือกให้บริษัท แต่เกณฑ์ผลดำเนินงานก็ยังใช้อยู่ ขึ้นอยู่ว่าบริษัทที่จะเข้าตลาดใช้คุณสมบัติใด” นายประเสริฐกล่าว